Saaliliigas peetakse nädalavahetusel teise vooru mänge, teiste seas kohtuvad ka tabeliliidrid Narva United ja FC Cosmos.
Esimene mäng toimub juba reedel kui Tallinna SK Augur Enemat võõrustab Kristiine Spordihallis Sillamäe FC NPM Silmetit. Kohtumise avavile kõlab kell 19.30. Avavoorust on Auguril kirjas kolm punkti, kui tasavägises kohtumises tuldi kaks korda kaotusseisust välja ja alistati 4:3 Tartu Ravensi meeskond. Silmet sai esimeses mängus ülikindla kaotuse, kui koduväljakul tunnistati Narva Unitedi 14:1 paremust.
Laupäeval on oodata põnevuskohtumist, kui avavooru järel esikohta hoidev Narva United võõrustab Narva Spordikeskuses teisel kohal asuvat Viimsi Smsraha. Tänu paremale väravate vahele on tabeli tipus Narva, kes sai avavoorus suure võidu Sillamäe üle. Viimsi kohtus esimeses mängus Tartu Maksimumiga ja teenis sealt võidupunktid. Narva United – Viimsi Smsraha mäng algab kell 19.
Pühapäeval on kavas kaks mängu. Kell 18.30 on Viimsi Kooli Spordikompleksis vastamisi Tallinna FC Cosmos – Tartu Maksimum. Tabelis on Cosmos hoidmas kolmandat positsiooni, Maksimum on hetkel viimasel ehk kaheksandal kohal.
Kell 19 pannakse pall mängu Narva Spordikeskuses, kui Tartu Ravens EMÜ sõidab külla liiga uustulnukale Narva SK Ganzale. Mõlemad meeskonnad on hetkel nulli peal, Ravens hoiab viiendat kohta, Ganza asub vahetult nende järel kuuendal tabelireal.
Toimetaja: Liisi Rist